
Rwy’n cadarnhau nad wyf wedi defnyddio unrhyw offer AI wrth ymchwilio a chreu’r aseiniad hwn.

Rwy’n cadarnhau nad wyf wedi cyflwyno unrhyw ddefnyddiau a gynhyrchwyd gan AI fel fy ngwaith fy hun.

Rwy’n cadarnhau bod gennyf gopïau o’m drafftiau, fy nodiadau, ac adnoddau eraill a ddefnyddiais, y gellir gofyn i mi eu darparu fel tystiolaeth.

1

	Targedau
	Sut rydych wedi gweithio ar hwn?
	Ceir enghraifft ar...

	Adolygu arddull cyflwyno dyfyniadau hir (dros 30 gair) ym mhrif gorff yr aseiniad (gweler tud. 6 y Llawlyfr Cyfeirnodi Harvard).
	Digwydd bod, dydw i heb ddefnyddio dyfyniadau y tro yma.
	/

	Defnyddio mwy nag un awdur i gefnogi negeseuon allweddol.
	Rydw i wedi ceisio defnyddio mwy nag un awdur i gefnogi negeseuon allweddol.
	t.2

	Gwneud cysylltiadau pellach rhwng theori ac ymarfer e.e. wrth esbonio strategaethau a ddefnyddir i ymgysylltu rhanddeiliaid yn y dysgu. 
	Rwyf wedi cysylltu canfyddiadau’r ymchwil gyda’r adolygiad llenyddiaeth.
	t.8



Prosiect Ymchwil: Astudiaeth achos archwiliadol yn seiliedig ar y Profiad Dewisol.

‘Sut mae meddylfryd dysgwyr tuag at fathemateg yn gallu dylanwadu ar eu hymgysylltiad?’

Mathemateg oedd fy hoff bwnc yn yr ysgol, roeddwn i wedi ei astudio fel rhan o fy astudiaethau lefel A ac mae gen i ddiddordeb mawr ynddi. Ond mae’n bwnc sy’n aml yn cael ei ystyried i fod yn ddu a gwyn. Mae gan nifer o bobl y rhag syniad ein bod ni naill a’i yn gallu gwneud mathemateg neu dydyn ni ddim. Yn ystod fy ail brofiad addysgu proffesiynol yn benodol, roeddwn i wedi sylwi bod y dysgwyr mwy hyderus ym mathemateg i gyd yn hoff o’r pwnc tra bod llawer o’r rhai llai hyderus yn dweud eu bod nhw ddim. Dengys canlyniadau diweddara PISA bod sgôr Cymru o 466 mewn mathemateg yn is na holl wledydd y Deyrnas Unedig, a chwe phwynt yn is na’r sgôr cyfartalog (Ymchwil y Senedd, 2023). Felly ar gyfer fy mhrosiect ymchwil, penderfynais gynnal astudiaeth achos archwiliadol er mwyn archwilio’ r berthynas rhwng meddylfryd dysgwyr CA2 tuag at fathemateg a’u hymgysylltiad. Fel rhan o’r astudiaeth achos, cynhaliwyd profiad dewisol mewn ysgol wledig gydol oes yng ngorllewin Cymru. Er mwyn casglu data, arsylwyd ar bedwar dosbarth CA2 yn ystod gwersi mathemateg; dau ddosbarth blwyddyn tri a phedwar a dau ddosbarth blwyddyn pump a chwech, cynhaliwyd cyfweliad â grŵp o ddysgwyr a dosbarthwyd holiadur ar-lein i’r athrawon. 


Adolygiad Llenyddiaeth
Cysyniad arwyddocaol sy’n berthnasol ar gyfer yr ymchwil hwn ydy gwaith Carol Dweck (1986) ar feddylfryd twf. Dechreuodd ei gwaith semenaidd drwy archwilio sut mae credoau unigolyn am hydrinedd gallu gwybyddol yn dylanwadu ar eu cymhelliant a chyrhaeddiad. Roedd yr ymchwil yma’n sail i’r gwahaniaeth rhwng meddylfryd twf a meddylfryd sefydlog. Mae gwaith Dweck (2006) ar ddamcaniaeth meddylfryd yn awgrymu bod dysgwyr sydd â meddylfryd twf yn fwy tebygol o groesawu heriau a dyfalbarhau wrth wynebu rhwystrau. Bydd hyn yn ei dro yn arwain at gyrhaeddiad uwch mewn gwahanol feysydd, gan gynnwys mathemateg. Mae dysgwyr sydd â meddylfryd sefydlog ar y llaw arall yn ystyried eu gallu i fod yn fwy statig ac anghyfnewidiol, sy’n eu harwain i osgoi heriau gall amlygu’u gwendidau canfyddedig. Roedd ymchwil Blackwell, Trzesniewski a Dweck (2007) wedi canfod bod dysgwyr â meddylfryd twf yn dangos mwy o ddyfalbarhad a chyrhaeddiad uwch mewn mathemateg dros amser o’u gymharu â’u cyfoedion â meddylfryd sefydlog. Ta waeth, datgelodd meta-ddadansoddiad gan Sisk et al. (2018) mai dim ond effaith bach i gymedrol mae ymyraethau meddylfryd yn cael ar gyrhaeddiad academaidd, gan gynnwys mathemateg. Dadleua bod effeithiolrwydd ymyraethau yn aml yn dibynnu ar ffactorau megis safon gweithrediad a chefndir economaidd-gymdeithasol dysgwyr. Awgryma hyn felly er bod meddylfryd yn gydran bwysig, mae’n rhaid ei ystyried ynghyd â newidynnau cyd-destunol eraill.

Mae agweddau diwylliannol tuag at fathemateg hefyd yn chwarae rhan arwyddocaol wrth ddylanwadu ar feddylfryd plant ac yn ei dro, eu hymgysylltiad mewn mathemateg. Arsylwyd Li a Bates (2019) mewn diwylliannau lle mae gallu mathemategol yn cael ei weld fel cynnyrch ymdrech yn hytrach na gallu naturiol, mae plant yn fwy tebygol o ddatblygu meddylfryd twf ac ymgysylltu’n ddyfnach â mathemateg. Mae gorbryder mathemateg, problem gyffredin sy’n effeithio ar gyrhaeddiad dysgwyr, yn aml yn cael ei ddylanwadu gan feddylfryd. Creda Boaler (2022) bod pobl yn profi gorbryder mathemateg oherwydd bod y credoau anghywir, bod pobl naill ai’n gallu gwneud mathemateg neu ddim, mor gyffredin fel eu bod yn treiddio trwy gymdeithasau mewn gwledydd ar draws y byd. Awgryma ymchwil Ashcraft a Krause (2007) bod dysgwyr â meddylfryd sefydlog yn fwy tebygol o brofi gorbryder mathemateg. Gall y gorbryder hyn arwain at ymddygiadau osgoi a chyrhaeddiad is dros amser. Ar y llaw arall, mae dysgwyr sydd â meddylfryd twf yn llai tebygol o brofi gorbryder mathemateg oherwydd eu bod yn gweld heriau fel cyfleoedd i ddysgu yn hytrach na bygythiad i’w gallu (Boaler, 2013). Yn ategol i hyn, amlyga ymchwil Boaler (2022) rôl atgyfnerthu gadarnhaol ac adborth adeiladol wrth feithrin meddylfryd twf. Dengys ymchwil Gunderson et al. (2013) bod adborth rhieni ac athrawon yn cael dylanwad sylweddol ar ddatblygiad meddylfryd plentyn. Dywed bod canmoliaeth sy’n ffocysu ar ymdrech yn hytrach na gallu yn meithrin meddylfryd twf ac yn hybu ymgysylltiad â thasgau heriol. Y gwrthwyneb i hyn ydy bod y syniad bod plant naill ai’n gallu gwneud mathemateg neu beidio yn atgyfnerthu meddylfryd sefydlog sy’n annog plant i beidio ymdrechu ac archwilio ym mathemateg.

Gellir dadlau felly mai’r her fwyaf mae athrawon yn wynebu wrth geisio annog meddylfryd twf ydy agweddau cymdeithas tuag at fathemateg. Mae plant yn aml yn cyrraedd yr ysgol gyda’r rhag syniad bod llwyddiant mathemategol yn ddibynnol ar allu naturiol oherwydd dylanwad rhieni a chymdeithas sydd felly’n ei gwneud hi’n anodd i athrawon newid meddylfryd y dysgwr. Mae hyn yn bendant yn rhywbeth i gofio wrth i mi gynnal yr ymchwil ar lawr y dosbarth.

Dyluniad Ymchwil: Astudiaeth Achos
Ceir nifer o ddiffiniadau amrywiol ar beth yn union yw astudiaeth achos ond yn ôl Yin (1994), caiff AA ei ddiffinio fel ymholiad empirig sy’n ymchwilio i ffenomenon gyfoes o fewn ei gyd-destun bywyd go iawn (t.13). Yn ategol i hyn, noda Simons (2009) mai bwriad pennaf AA yw cynhyrchu dealltwriaeth ddofn o destun penodol.  Mae Thomas (2021) yn nodi fod yna ddwy ran angenrheidiol i ymchwil AA; y ‘pwnc’, sef dysgwyr blynyddoedd tri, pedwar, pump a chwech yn yr ymchwil hwn, a’r ‘gwrthrych’, sef y dylanwad caiff meddylfryd y dysgwyr tuag at fathemateg ar eu hymgysylltiad. Mae Yin (1994) a Simons (2009) hefyd yn nodi bod AA yn dibynnu ar dystiolaeth o ystod o ffynonellau, felly penderfynwyd defnyddio tri dull gwahanol er mwyn casglu data ar gyfer yr ymchwil; arsylwadau, cyfweliad ac holiadur. Caiff y dulliau ymchwil yma eu trafod yn rhan nesaf y traethawd. Bwriedir defnyddio dull samplu ar hap ar gyfer cyfranogwyr y cyfweliad ond oherwydd cyfleustra cael caniatâd rhieni, plant i athrawon yr ysgol oedd yn bresennol. Felly pwysig ydy ystyried tuedd posib hyn wrth drafod canlyniadau’r ymchwil.

Creda Thomas (2021) mai’r hyn sy’n gwneud AA yn ddull ymchwil effeithiol yw ei fod yn darparu ymchwilwyr â’r cyfle i archwilio achos o nifer o onglau gwahanol yng nghyd-destun naturiol y maes (Yin, 2018). Un o gryfderau arall AA yn ôl Denscombe (2014) sy’n cysylltu â’r hyn meddai Yin (1994) a Simons (2009) ydy bod AA yn hyrwyddo’r defnydd o ddulliau casglu data gwahanol. Mae’r defnydd o ffynonellau casglu data amrywiol wedi cael ei eirioli fel ffordd o gynyddu dilysrwydd mewnol astudiaeth (Crowe et al, 2011). Felly'r gobaith yw bydd y tri dull casglu data dewisol yn cynyddu dilysrwydd a dibynadwyedd y canlyniadau. Ar y llaw arall, dadleua Yin (2014) mai gwendid o ddefnyddio AA ydy nad yw canfyddiadau’r ymchwil o reidrwydd yn gynrychiadol o sefyllfaoedd eraill. Yn ategol i hyn, creda Nisbet a Watt (1984) mai gwendid arall o ddefnyddio AA ydy tuedd yr ymchwilydd. Er mwyn ceisio negyddu hyn, bwriedir sicrhau bod y dulliau ymchwil mor ddiduedd ag sy’n bosib.  
Dulliau Ymchwil
Fel cafodd ei grybwyll yn flaenorol, er mwyn casglu data ar gyfer yr AA, defnyddiwyd tri offeryn ymchwil; arsylwadau, cyfweliad ac holiadur. Credaf fod arsylwi ar ddysgwyr yn ystod gwers mathemateg, cyfweld â grŵp o ddysgwyr a dosbarthu holiadur ag athrawon dysgu’r ysgol yn ffordd effeithiol o weld y dylanwad posib gall meddylfryd dysgwyr gael ar eu hymgysylltiad. Roedd hyn yn caniatáu i mi gael barn y dysgwyr, yr athrawon ac arsylwi’n ddiduedd. Rwyf am gychwyn trwy drafod y dull ymchwil o arsylwi.

Er mwyn archwilio’r berthynas posib rhwng meddylfryd ac ymgysylltiad dysgwyr mewn mathemateg, penderfynais arsylwi ar ymgysylltiad dysgwyr penodol o fewn y gwersi mathemateg. Arsylwyd ar wyth dysgwr ar draws pedwar dosbarth fel rhan o’r profiad dewisol; dau ddosbarth blwyddyn 3 a 4 a dau ddosbarth blwyddyn 5 a 6. Mae’r dosbarthiadau’n ffrydio ar gyfer gwersi mathemateg felly roedd un dosbarth oedd yn cael ei ystyried i fod yn fwy hyderus ac un llai hyderus ar gyfer y ddau ystod oedran. Ym mhob gwers, roeddwn yn arsylwi un dysgwr hyderus ac un llai hyderus. Noda Denscombe (2014) fod y posibilrwydd gall arsylwadau gwahanol gynhyrchu data gwahanol o sefyllfa yn ofidus wrth ystyried arsylwad fel dull o gasglu data. Ond caiff y broblem hon ei orchfygu gan arsylwad systematig oherwydd mae’n ddull ymchwil sy’n cyflwyno system i’r broses arsylwi sy’n anelu i gynhyrchu data cyson rhwng arsylwyr. Er mwyn cyflawni’r nod yma, mae arsylwadau systematig yn gwneud defnydd o amserlen arsylwi (Denscombe, 2014, t.207). Ar gyfer yr amserlen arsylwi, astudiwyd amrywiaeth o amserlenni gwahanol cyn cymhwyso agweddau defnyddiol er mwyn dylunio amserlen byddai’n berthnasol ar gyfer yr ymchwil hwn. Gwelir enghraifft wag o’r amserlen yn Atodiad A, a sylwer yn ategol i’r amserlen arsylwi, defnyddiwyd Graddfa Leuven oherwydd yn ôl Gripton (2016, t.110), mae’r Raddfa Leuven yn ein cynorthwyo i adnabod lefelau isel ac uchel o ymgysylltiad o fewn gweithgareddau amrywiol. O gofio mai diben yr AA oedd edrych ar ymgysylltiad dysgwyr o fewn gwersi mathemateg, roedd y defnydd o’r raddfa Leuven felly yn hynod o effeithiol ac yn gwneud hi’n llawer haws i gasglu’r data priodol.

Un o brif anfanteision arsylwadau sy’n cael ei nodi gan Denscombe (2014) ydy eu bod nhw’n dueddol o fethu’r wybodaeth gyd-destunol sy’n effeithio ar yr ymddygiad sy’n cael ei gofnodi. Cefnogir hyn gan Fawcett a Watson (2016) gyda hwythau yn nodi mai’r hyn rydym yn gweld ydy’r ‘tip of the iceberg’ (t.16) a bod cymeriad, magwraeth ac amgylchiadau plentyn yn gallu cael effaith ar eu hymddygiad. Elfen arall sy’n rhaid cydnabod wrth drafod arsylwadau ydy’r effaith Hawthorne. Mae’r effaith Hawthorne yn cyfeirio at pan fydd cyfranogwyr yn newid neu wella eu hymddygiad oherwydd eu bod yn ymwybodol bod rhywun yn eu harsylwi (AQR, dim dyddiad). Ystyriaeth arall sy’n rhaid gwneud wrth ddefnyddio arsylwad i gasglu data yn ôl Kawulich (2012) ydy tuedd yr ymchwilydd. Cyfeiria Kawulich at waith Ratner (2002, dyfynnwyd yn Kawulich, 2012, t.9) sy’n nodi bod rhaid i ymchwilydd gydnabod a bod yn ymwybodol o’u tuedd er mwyn gallu gwneud dadansoddi’r data mwy niwtral a chywir, ac er mwy cael dealltwriaeth well o’r hyn maent yn arsylwi. Mae’n bwysig felly ystyried a chydnabod yr agweddau yma wrth drafod canlyniadau’r ymchwil.

Yr ail offeryn ymchwil defnyddiwyd oedd cyfweliad. Cynhaliwyd cyfweliad â phedwar dysgwr blwyddyn 4. Cyfweliad lled-strwythuriedig roeddwn i wedi penderfynu defnyddio ar gyfer yr ymchwil hwn oherwydd fel trafoda O’Reilly a Dogra (2017), mae’n rhoi rhyddid i’r ymchwilydd newid ac addasu’r cwestiynau yn ystod y cyfweliad. Y rheswm tu ôl y penderfyniad i gyfweld â dysgwyr yn hytrach na dosbarthu holiadur oedd yn ôl Cohen, Manion a Morrison, (2018), wrth baratoi holiadur, mae angen teilwra’r cwestiynau ar gyfer y cyfranogwyr. Mae’n llawer haws gwneud hyn yn ystod y cyfweliad oherwydd mae modd aralleirio’r cwestiwn neu ei ofyn yn Saesneg. Yn benodol i’r ymchwil hwn, wrth gyfweld â phlant, mae cyfweliadau lled-strwythuredig yn fwy effeithiol oherwydd mae’n rhoi’r cyfle i’r ymchwilydd archwilio syniadau newydd, nad oeddent wedi ystyried wrth baratoi (O’Reilly a Dogra, 2017, t.40). Wrth ateb cwestiynau cyfweliad, mae plant weithiau yn teimlo eu bod nhw mewn prawf (Cohen, Manion a Morrison, 2018), felly penderfynais gynnal y cyfweliad â grŵp o ddysgwyr yn hytrach nag unigolion oherwydd byddai’r dysgwyr o bosib yn teimlo’n fwy cyfforddus (O’Reilly a Dogra, 2017). Ond un broblem all godi yn ystod cyfweliad grŵp yn ôl O’Reilly a Dogra (2017) yw unigolyn yn dominyddu’r drafodaeth. Roeddwn i’n sicrhau bob pob unigolyn yn eu tro yn cael cyfle i rannu eu safbwyntiau yn ystod y cyfweliad er mwyn osgoi hyn.

O ran cwestiynau’r cyfweliad, fel gwelir yn Atodiad B, roeddwn i wedi sicrhau bod cymysgedd o gwestiynau caeedig ac agored oherwydd yn debyg i’r hyn noda Cohen, Manion a Morrison yn flaenorol, mae cwestiynau caeedig yn gallu atgyfnerthu syniad y plentyn ei fod mewn prawf (Ponizovsky-Bergelson et al., 2019, t.6). Mae cwestiynau agored ar y llaw arall yn gallu troi’r cyfweliad mewn i drafodaeth lle mae’r plant yn teimlo’n fwy cyfforddus i fynegi eu safbwyntiau (Fleer a Li, 2016, yn Ponizovsky-Bergelson et al., 2019). Rhywbeth all gael dylanwad sylweddol ar ganlyniadau’r cyfweliad oedd y sampl. Fel crybwyllir yn flaenorol, samplu cyfleustra defnyddiwyd ar gyfer y cyfweliad oherwydd plant i athrawon gwnaeth gymryd rhan yn y cyfweliad, ond credaf eu bod wedi ateb y cwestiynau’n onest ac yn effeithiol.

Y drydydd dull ymchwil defnyddiwyd oedd holiaduron. Rheswm pennaf tu ôl rhannu holiaduron ag athrawon yr ysgol, fel noda Denscombe (2014) ydy bod gan gyfranogwyr y rhyddid i gwblhau’r holiadur ar amser sy’n gyfleus iddynt. Dosbarthwyd yr holiaduron ar-lein oedd felly’n eu gwneud hyd yn oed yn fwy cyfleus i’r cyfranogwyr gwblhau. Mae holiaduron hefyd yn ddefnyddiol wrth gynnal ymchwil mewn ysgol oherwydd eu bod yn hawdd trefnu a’u natur anhysbys (Denscombe, 2014). Oherwydd eu natur anhysbys, creda Cohen, Manion a Morrison (2018) bod holiaduron yn gallu bod yn fwy dibynadwy na chyfweliadau a’u bod yn hybu gonestrwydd. Ond cwestiyna Cohen a Manion (2018) hefyd, yn ogystal â Denscombe (2014), gonestrwydd a dilysrwydd holiaduron, oherwydd nad yw’n ymchwil sy’n cael ei gynnal wyneb yn wyneb. Gall cyswllt wyneb yn wyneb gynnig arwyddion o ran gonestrwydd y cyfranogwyr, felly ni all yr ymchwilydd fod yn sicr ynghylch gonestrwydd yr atebion. Er bod gan holiaduron y potensial i gynhyrchu swm sylweddol o ddata, mae Bartram (2019) yn datgan eu bod yn adnabyddus am gyfraddau ymateb isel (t.2). Roedd hyn yn achos oedd yn peri gofid oherwydd yn ôl Denscombe (2014), mae holiadur llwyddiannus yn ddibynnol ar gyfradd ymateb uchel (t.167). Cyfyngwyd ar ddata’r holiadur felly oherwydd dau athro cafodd y cyfle i ymateb iddo. Un o’r pethau dylai ymchwilydd ystyried wrth ddylunio’i holiadur yw y dylai gynnwys mwy o gwestiynau caeedig na agored er mwyn hwyluso’r broses dadansoddi (Cohen, Manion a Morrison, 2018, t.342). Ond fel gwelir yn Atodiad C, roedd nifer o’r cwestiynau yn agored, ond oherwydd roeddwn i’n gwybod bod y sampl ddim o reidrwydd yn un mawr, doeddwn i ddim yn meddwl byddai hyn yn broblem.

Dulliau Cyflwyno a Dadansoddi Data
Er mwyn cyflwyno’r data casglwyd yn ystod yr ymchwiliad, fel gwelir yn Atodiad A, cymerwyd nodiadau cyffredinol trwy gydol yr arsylwadau gan gynnwys sgorio ymgysylltiad y dysgwyr penodol o 1 i 5 trwy ddefnyddio’r raddfa Leuven. Ar gyfer y cyfweliad, cafodd ei recordio er mwyn gallu cynhyrchu trawsgrifiad ohono ac o ran yr holiadur, cyflwynir yr atebion ar ffurf graffiau a thablau. Mae’r data a gasglwyd yn ystod yr ymchwiliad yn ansoddol, sef data sy’n cynrychioli gwybodaeth a chysyniadau yn hytrach na data rhifiadol (UK Data Service, 2017). Mae data ansoddol yn darparu mewnwelediad manwl i brofiadau, emosiynau a safbwyntiau pobl (Denzin a Lincoln, 2018). Ond cwestiyna Maxwell (2013) ddilysrwydd casglu data ansoddol oherwydd bod dehongliadau’r ymchwilydd yn cael dylanwad wrth ddadansoddi’r data, a gall hyn gyflwyno tuedd. Yn debyg i waith Maxwell, gofynna Denscombe (2014) y cwestiwn petai rywun arall yn cynnal yr ymchwil, a fydden nhw wedi cael yr un canlyniadau ac wedi cyrraedd yr un casgliadau? (t.298). Creda er mwyn gwella dibynadwyedd data ansoddol, mae’n rhaid i’r broses ymchwil fod yn agored i’w harchwilio.

Oherwydd mai data ansoddol cafodd ei gasglu, dadansoddwyd y data’n thematig, sef proses o ganfod patrymau neu themâu o fewn data ansoddol (Maguire a Delahunt, 2017, t.3352). Un o gryfderau dadansoddi data’n thematig creda Braun a Clarke (2006) yw ei hyblygrwydd (t.78). Caiff hyn ei atgyfnerthu gan Maguire a Delahunt (2017) trwy ddweud bod dadansoddi’n thematig yn ddefnyddiol yng nghyd-destun ymchwil mewn addysg oherwydd ei hyblygrwydd. Er bod dadansoddiad thematig yn cynnig hyblygrwydd i’r ymchwilydd, dadleua Nowell et al. (2017) bod yr hyblygrwydd yn gallu arwain at ddiffyg cydlyniad ac anghysondeb wrth geisio adnabod themâu (t.2). Er mwyn canfod cysylltiadau yn yr ymchwil, penderfynwyd defnyddio chwe cham Braun a Clarke (2006) o ddadansoddi data’n thematig. Un o’r pethau sy’n sefyll allan o’r broses yma ydy codio. Pwrpas codio yw gweithredu themâu ac is-themâu i’r data (NFER, 2013, t.10). Y bwriad yw trefnu’r data mewn i ddarnau sy’n haws i’w trin er mwyn cymharu atebion perthnasol. I ategu i’r hyn meddai Braun a Clarke (2006) a Maguire a Delahunt (2017) am hyblygrwydd dadansoddiad thematig, wrth weithio ffordd drwy gyfweliad, mae’n bosib bod codiau newydd yn dod i law ac felly mae’n bosib ychwanegu’r cod newydd (NFER, 2013). Roedd dadansoddi’r data’n thematig felly wedi bod yn hynod o ddefnyddiol yn ystod yr ymchwil oherwydd yn ystod y broses ddadansoddi, roedd themâu nad oeddwn wedi ystyried cyn yr ymchwil wedi ymddangos a chysylltiad rhwng yr hyn cafodd ei ddweud yn y cyfweliad ac yn yr holiaduron.

Ystyiaethau Moesegol
Mae moeseg yn rhan allweddol wrth gynnal a chynllunio AA. Fel gwelir yn Atodiad Dd, sicrhawyd ymchwil foesegol trwy gymeradwyaeth y Ffurflen Foeseg gan Bwyllgor Moeseg y Brifysgol. Hefyd yn rhan o’r atodiadau, gweler enghraifft o’r llythyr ganiatâd yn Atodiad D cafodd ei ddanfon i’r ysgol yn gofyn am eu caniatâd gwirfoddol gwybodus i gymryd rhan yn yr ymchwil. Roeddwn i hefyd wedi cydymffurfio â chanllawiau BERA (2024) yn ogystal â chod ymddygiad Cyngor y Gweithlu Addysg (2023) er mwyn bod yn foesegol a sicrhau proffesiynoldeb trwy gydol yr ymchwil. Trwy gydol yr ymchwiliad rwyf wedi ceisio sicrhau anhysbysrwydd a chyfrinachedd y cyfranogwyr er mwyn amddiffyn eu hunaniaeth. Rwyf wedi cyfeirio at y dysgwyr fel ‘dysgwr A/B/C’ yn fy nodiadau a thrawsgrifiad y cyfweliad, ac roedd yr holiadur ar lein yn caniatáu i gyfranogwyr ei gwblhau’n anhysbys. Roeddwn i wedi hysbysu’r cyfranogwyr o’u hawl i dynnu’n ôl cyn ac yn ystod yr ymchwil oherwydd noda canllawiau BERA (2024) bod hi’n hanfodol bod cyfranogwyr yn ymwybodol o’u hawl i dynnu’n ôl ar unrhyw adeg (t.19). Ond mae cydsyniad plant yn benbleth i ymchwilwyr oherwydd mae gallu plentyn i roi ei gydsyniad yn dibynnu ar ei lefel dealltwriaeth yn ogystal â’i oed (Blackburn, 2015, t.45). Creda Blackburn bod mabwysiadu proses gydsynio barhaus yn gallu cael ei gymryd fel cydsyniad y plentyn i gymryd rhan yn yr ymchwil (t.46).

Ystyriaeth bwysig sy’n rhaid gwneud yn ystod ymchwiliad ydy safleoldeb yr ymchwilydd. Mae safleoldeb yn cyfeirio at weledigaeth yr unigol o’r byd a’i safle o ran yr ymchwil, sy’n effeithio canlyniadau’r ymchwil a sut ei gynhelir (Holmes, 2020). Mae Holmes yn mynd ymlaen i nodi er nad yw cydnabod safleoldeb yn sicrhau ymchwil ansawdd uwch, mae’n rhoi’r cyfle i’r unigolyn fod yn ymchwilydd gwell (t.8). Mae safle mewnol ac allanol yn destun dadleuol gyda nifer yn cwestiynu a yw un safle yn fwy manteisiol i'r ymchwilydd o gymharu â'r llall, a'i effaith ar y broses ymchwil (Hammersley 1993 a Weiner et al. 2012, dyfynnwyd yn Holmes, 2020, t.5). Un o’r manteision o fod yn ymchwilydd mewnol ydy ei bod yn haws i’r ymchwilydd gael ei dderbyn gan y cyfranogwyr ac ennill eu hymddiriedaeth a chydweithrediad (Bonner a Tolhurst, 2002). Ar y llaw arall, un o’r anfanteision yw nad ydynt yn cael ei ystyried yn ymchwilwyr ond yn hytrach yn eiriolwyr gan rai. Yn ôl Merriam et al. (2001, t.411), mae modd ystyried y manteision o fod yn ymchwilydd mewnol fel anfanteision i fod yn ymchwilydd allanol ac i’r gwrthwyneb. Gallaf ystyried fy hun i fod yn ymchwilydd mewnol ar gyfer yr ymchwil hwn oherwydd fy mod wedi gweithio yn yr ysgol am gyfnod ac yn adnabod yr athrawon a rhai o’r dysgwyr.

Canlyniadau a Trafodaethau
Hynod o ddiddorol oedd dadansoddi’r data a gasglwyd yn ystod y profiad dewisol. Er mwyn hwyluso’r drafodaeth, rwyf am drafod y canfyddiadau fesul dull trwy ddechrau gyda’r arsylwadau. Fel crybwyllir yn flaenorol, arsylwyd ar bedair gwers mathemateg, ac o fewn y gwersi hynny dau ddysgwr. Yr hyn daeth i’r amlwg oedd bod dim modd dod i’r casgliad bod meddylfryd dysgwyr yn dylanwadu ar eu hymgysylltiad mewn mathemateg. Y rheswm pennaf am hyn oedd doeddwn i ddim yn gwybod beth oedd agwedd y dysgwyr tuag at fathemateg cyn yr arsylwadau. Yn hytrach, roeddwn i wedi arsylwi ar un dysgwr llai hyderus ac un mwy hyderus, ond dydy hynny ddim o reidrwydd yn golygu bod gan y dysgwyr agwedd bositif neu negyddol tuag at y pwnc. Ond beth roeddwn wedi arsylwi oedd bod lefel her addas, elfen hwyl ac esboniadau clir yn hanfodol er mwyn bod dysgwyr yn ymgysylltu’n well. Fel gwelir yn Atodiad A, mewn gwersi oedd yn fwy ymarferol ac amrywiol gellir eu hystyried i fod yn fwy hwylus (gwers 1 a 3), sylwer bod ymgysylltiad y ddau dysgwr naill ai’n 4 neu 5 trwy gydol y wers. Mewn gwersi mwy traddodiadol a heb esboniadau clir ar ddechrau’r wers (gwers 2 a 4), roedd ymgysylltiad y dysgwr llai hyderus ar y llawr arall yn amrywio rhwng 2 a 3. I atgyfnerthu hyn ymhellach, ar ddechrau gwers 4 lle'r oedd dysgwyr yn ysgrifennu ar eu byrddau, tasg eithaf anarferol mewn ysgol, roedd ymgysylltiad yr holl ddysgwyr yn uwch. Un o dargedau’r ysgol yw cynnal o leiaf un wers tu allan bob wythnos ac roedd gwers 1 wedi ei gynnal tu allan, a sylwer mai dyna’r wers oedd â’r ymgysylltiad uwch rhwng y ddau dysgwr.

Arweinia hyn at drafodaeth y cyfweliad oherwydd un o’r pethau cafodd ei nod oedd bod y dysgwyr yn hoffi mynd tu allan oherwydd ei fod yn gwneud pethau’n fwy diddorol. Wrth drafod canlyniadau’r cyfweliad mae patrymau cyffredin yn dechrau ymddangos. Wrth gofio nôl i ddamcaniaeth meddylfryd twf Dweck (2006), nodwedd o ddysgwr â meddylfryd twf oedd eu bod yn fwy tebygol o groesawu heriau a dyfalbarhau wrth wynebu rhwystrau. Diddorol felly oedd atebion y dysgwyr i gwestiynau 2 a 5 (gweler Atodiad B) trwy ddweud mai un o’r pethau maent yn hoffi am fathemateg ydy’r her a bod camgymeriadau’n rhwystredig ond eu bod yn gweld fel cyfle i wella. Rhywbeth arall o ddiddordeb cafodd ei grybwyll oedd eu bod yn hoffi defnyddio adnoddau gwahanol sydd felly’n cysylltu â’r hyn roeddwn i wedi arsylwi. 

Cwestiwn roeddwn i’n chwilfrydig i glywed yr ateb oedd cwestiwn 8, oedd yn gofyn am beth oedd pobl gartref yn dweud am fathemateg, ond yn anffodus roedd y dysgwyr wedi camddeall y cwestiwn a doeddwn i ddim yn teimlo ar y pryd bod modd gofyn y cwestiwn eto heb ddylanwadu ar eu hatebion.

O ran yr holiadur, derbyniwyd dau ymateb ond roedd y ddau yn hynod o ddiddorol. Roedd cyfeiriad at ddamcaniaeth meddylfryd twf Dweck (2006) gan y ddau gyfranogwr yng nghwestiwn 2 (gweler Atodiad Ch). Gwelir hefyd yng nghwestiwn 5 bod person 2 yn nodi bod dysgwyr sy’n hoffi mathemateg yn fwy parod i fentro, sydd felly’n cyd-fynd â’r cysyniad bod plant sydd â meddylfryd twf yn gweld heriau fel cyfle i ddysgu (Dweck, 2006). Sylwer hefyd bod yna gysylltiad i waith Boaler (2022) a Gunderson et al. (2013) oedd yn trafod pwysigrwydd adborth rhieni ac athrawon. Yng nghwestiwn 3, difyr oedd gweld y cyfranogwyr yn sôn am ddysgu trwy gamgymeriadau yn yr un modd â’r cyfweliad sydd felly’n awgrymu bod yr athrawon yn cael peth llwyddiant wrth geisio annog hyn. Rhywbeth roeddwn yn awyddus i archwilio yn ystod y cyfweliad a’r holiadur oedd y defnydd o weithgareddau penodol i ennyn diddordeb. Noda’r athrawon eu bod yn defnyddio rhaglenni megis ‘TT Rockstars’ er mwyn ceisio gwneud mathemateg yn fwy hwylus, ac fe gafodd y rhaglen benodol hon ei chrybwyll yn ystod y cyfweliad. Dywedodd dysgwr A ei fod yn dechrau diflasu bellach oherwydd bod y gwaith yn mynd yn rhyw hawdd iddo, sydd felly’n cysylltu â’r atebion i gwestiwn 8 yn yr holiadur bod lefel her addas yn bwysig.

Yn debyg i’r cyfweliad, roedd yr elfen hyder hefyd yn cael ei drafod yn yr holiadur. Noda person 1 mai hyder ydy’r gwahaniaeth rhwng dysgwyr sydd yn hoffi mathemateg a dysgwyr sydd ddim. Gwna’r ddau athro gyfeiriad at sut mae dylanwad rhieni yn effeithio ar agwedd dysgwyr tuag at fathemateg sy’n cysylltu â gwaith Li a Bates (2019) a Boaler (2022) ar yr effaith mae agwedd cymdeithas yn ei gael ar feddylfryd plant.

Casgliad ac Argymhellion
I ddod â phopeth i glo, mae’n amlwg bod y dulliau ymchwil defnyddiwyd wedi cynhyrchu data sy’n cysylltu â’r llenyddiaeth sy’n berthnasol i’r testun. Gweler bod yna gysylltiadau clir rhwng damcaniaeth meddylfryd twf Dweck (2006) a chynnwys y cyfweliad a’r holiadur gyda chyfranogwyr yn nodi bod dysgwyr sy’n fwy hyderus ym mathemateg yn fwy parod i fentro. Roedd hefyd cyfeiriad at y dylanwad mae agwedd cymdeithas tuag at fathemateg yn cael ar feddylfryd dysgwyr gyda nifer yn cyrraedd yr ysgol gyda’r rhag syniad bod mathemateg yn bwnc mae rhywun naill ai yn ei ddeall neu ddim. A does dim dwywaith bod ennyn diddordeb dysgwyr trwy baratoi gweithgareddau diddorol a defnyddio adnoddau amrywiol yn allweddol er mwyn sicrhau ymgysylltiad cadarn gan bob plentyn. Daw’n amlwg felly bod nifer o elfennau gwahanol yn dylanwadu ar feddylfryd dysgwyr tuag at fathemateg.

Trwy ddefnyddio model myfyriol Kolb (1984), sef y cysyniad bod pobl yn dysgu trwy brofiad, mae nifer o elfennau byddwn yn newid petai’r ymchwil yn cael ei gynnal eto. Gyda’r cyfweliad, byddai wedi cael safbwyntiau dysgwyr sydd â meddylfryd mwy negyddol tuag at fathemateg wedi bod yn hynod o ddefnyddiol. Ond pwysig ydy cydnabod mai samplu cyfleustra defnyddiwyd er mwyn dewis cyfranogwyr ar gyfer y cyfweliad felly nid oedd gen i reolaeth dros y penderfyniad hwn yn anffodus. Credaf fod yr ymchwil ar y cyfan wedi bod yn llwyddiant oherwydd nid yn unig fod yna gysylltiadau rhwng y canfyddiadau a’r llenyddiaeth, ond roedd hefyd cysylltiadau clir rhwng canfyddiadau’r dulliau ymchwil.

Yn ystod PAP3, rwy’n bwriadu canmol ymdrech dysgwyr yn hytrach na’u gallu a cheisio creu amgylchedd lle mae dysgwyr yn edrych ar gamgymeriadau fel cyfle i ddysgu er mwyn cymhwyso canfyddiadau’r llenyddiaeth a’r ymchwil. Trwy greu amgylchedd lle mae dysgwyr yn barod i fethu, golyga eu bod yn fwy parod i fentro ac felly’n annog meddylfryd twf. Mae’r ymchwil hyn hefyd yn golygu fy mod i wedi datblygu fy nealltwriaeth a phwysigrwydd y safonau ‘Herio a disgwyliadau’ ac ‘Ymdrech barhaus a gwydnwch dysgwyr’ (Llywodraeth Cymru, 2019).

